Hanoj 24. júla (TASR) Minister zahraničných vecí USA Colin Powell pricestoval dnes na trojdňovú oficiálnu návštevu Vietnamu. Je to jeho prvý pobyt v krajine, odkedy tam ukončil svoju druhú misiu ako vojak v bojoch proti komunistickým silám počas vojny pred 30 rokmi.
Napriek minulotýždňovému vyjadreniu šéfa americkej diplomacie, že neexistujú "žiadni duchovia", ktorých by bolo potrebné vyháňať, podľa jeho najnovšieho vyjadrenia v súvislosti s príchodom do Vietnamu očakával záplavu emócii.
Powell je nateraz najvyššie postavený americký predstaviteľ, ktorý bojoval vo vietnamskej vojne (1964-73) a ktorý pricestoval na návštevu Vietnamu. Počas pobytu sa zúčastní na rokovaniach s viac ako 20 lídrami členských štátov Združenia krajín juhovýchodnej Ázie (ASEAN).
Šéf americkej diplomacie sa stretne aj s americkými zástupcami, ktorí sa pokúšajú nájsť telesné pozostatky nezvestných amerických vojenských veteránov. Vo vietnamskej vojne zahynulo viac ako 58.000 Američanov a odhalenie osudu tých, ktorí sú stále nezvestní, je už dlho prioritou číslo jeden vo vzťahoch USA a Vietnamu. Komunistický režim vo Vietname začal opúšťať klasický štýl socialistického plánovania v roku 1986.
Powell slúžil vo Vietname v oddiele, ktorý je podľa tvrdenia Hanoja zodpovedný za smrť 507 bezbranných civilistov, väčšinou žien a detí z juhovietnamskej dediny My Lai v marci 1968. Terajší minister zahraničných vecí USA pritom nastúpil do jednotky až po krvavej masakre.